*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Νοεμβρίου 1984

που εγκρίνει πρόγραμμα για τον τομέα των αλιευτικών προϊόντων στην Ελλάδα σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην ελληνική γλώσσα είναι το μόνο αυθεντικό)

(84/590/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1932/84 (2), και ιδίως το άρθρο 5,

Εκτιμώντας:

ότι η ελληνική κυβέρνηση ανακοίνωσε, στις 19 Δεκεμβρίου 1983, πρόγραμμα για τον αλειυτικό τομέα στην Ελλάδα· ότι κοινοποίησε, στις 27 Ιουλίου 1984, συμπληρωματικά στοιχεία σχετικά με το πρόγραμμα αυτό·

ότι το εν λόγω πρόγραμμα αποβλέπει στη μεγαλύτερη αξιοποίηση των διαθέσιμων πόρων· ότι έχει σκοπό να προωθήσει την ορθολογική οργάνωση και τον εκσυγχρονισμό των εγκαταστάσεων και εξοπλισμών διατήρησης, μεταποίησης και εμπορίας των αλιευτικών προϊόντων, καθώς επίσης και τη δημιουργία νέων μονάδων, εφόσον το επιτρέπουν οι δυνατότητες της αγοράς· ότι ταυτόχρονα έχει σκοπό να βελτιώσει την ποιότητα των τελικών προϊόντων και να διοχετεύσει στην αγορά νέα προϊόντα, εξασφαλίζοντας με τον τρόπο αυτό μεγαλύτερη προστιθέμενη αξία για τα προϊόντα βάσης·

ότι συνιστά, συνεπώς, πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι, δυνάμει του άρθρου 9 του κανονισμού (ΕΟΚ) αριθ. 355/77, τα σχέδια που καταρτίζονται στο πλαίσιο του προγράμματος πρέπει να συμβάλουν στη βελτίωση της κατάστασης των αλιέων της Κοινότητας· ότι αυτό δεν φαίνεται να συμβαίνει για τις εγκαταστάσεις που χρησιμοποιούνται κυρίως για τη μεταποίηση των προϊόντων μη κοινοτικής καταγωγής ούτε για τους ψυκτικούς θαλάμους που δεν συνδέονται άμεσα με τις εγκαταστάσεις παραγωγής, μεταποίησης και εμπορίας των αλιευτικών προϊόντων·

ότι, λαμβάνοντας υπόψη την κατάσταση της αγοράς των κονσερβοποιημένων σαρδελών και την εξέλιξής της στο άμεσο μέλλον, θα πρέπει να δοθεί ιδιαίτερη προσοχή στην εξέταση των σχεδίων που αφορούν την ανάπτυξη αυτού του τομέα της μεταποίησης ·

ότι το πρόγραμμα περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 και τα οποία αποδεικνύουν ότι οι στόχοι που αναφέρονται στο άρθρο 1 του εν λόγω κανονισμού μπορούν να επιτευχθούν για τον αλιευτικό τομέα στην Ελλάδα·

ότι η προθεσμία που καθορίζεται για την εφαρμογή του προγράμματος, δηλαδή η περίοδος 1984-1987, δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού (ΕΟΚ) αριθ. 355/77·

ότι η Μόνιμη Επιτροπή Γεωργικών Διαρθρώσεων, από κοινού με τη Μόνιμη Επιτροπή Διαρθρώσεων της Αλιείας, δεν διατύπωσε γνώμη σχετικά με τα μέτρα που προβλέπονται στην παρούσα απόφαση, στην προθεσμία που έθεσε ο πρόεδρός της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το πρόγραμμα για τον τομέα των αλιευτικών προϊόντων, που ανακοινώθηκε στις 19 Δεκεμβρίου 1983 και για το οποίο δόθηκαν για τελευταία φορά συμπληρωματικές πληροφορίες στις 27 Ιουλίου 1984 από την ελληνική κυβέρνηση, σύμφωνα με τον κανονισμό (ΕΟΚ) αριθ. 355/77, εγκρίνεται.

2. Η έγκριση δεν αφορά το τμήμα προγράμματος σχετικά με την κατασκευή ή τον εκσυγχρονισμό των ψυκτικών θαλάμων, εκτός αν πρόκειται για ψυκτικούς θαλάμους που συνδέονται με τις εγκαταστάσες παραγωγής, μεταποίησης ή εμπορίας των αλιευτικών προϊόντων.

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 30 Νοεμβρίου 1984.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 180 της 7. 7. 1984, σ. 1.